**คำแนะนำในการเตรียมต้นฉบับ**

**การเตรียมต้นฉบับสำหรับตีพิมพ์ในรายงานสืบเนื่องการประชุม (Proceeding)**

**Annual Conference on Technology and Innovation Management**

**Manuscript Preparation Guidelines**

**สินีรัชต์ พวังคะพินธุ์ และอาทิตย์ ผดุงเดช**

**Sineerut phawangkhapin and Arthit Phadungdech**

วิทยาลัยนวัตกรรม มหาวิทยาลัยธรรมศาสตร์ พระนคร กรุงเทพฯ 10200

โทร. 02-6235055 โทรสาร 02-6235288

E-mail: sineerut\_citu@yahoo.com

**บทคัดย่อ**

บทความนี้เป็นตัวอย่างรูปแบบ และวิธีการเขียนบทความเพื่อพิมพ์เผยแพร่ในรายงานสืบเนื่องการประชุม (Proceeding) ในการประชุมวิชาการระดับชาติ สาขาการบริหารเทคโนโลยีและนวัตกรรม ครั้งที่ 1 ผู้ส่งบทความจะต้องปฏิบัติตามคำแนะนำอย่างเคร่งครัด โดยขอให้อ้างอิงตัวอย่าง, คำแนะนำรวมถึงข้อเสนอแนะต่างๆ ตามบทความฉบับนี้ หากบทความใดที่ส่งมามีรูปแบบไม่ถูกต้องจะถูกส่งคืนเพื่อแก้ไขให้ก่อนการตีพิมพ์ บทคัดย่อที่ดีต้องมีเพียงย่อหน้าเดียว สำหรับบทความภาษาไทยจะต้องมีบทคัดย่อทั้งภาษาไทยและภาษาอังกฤษ โดยแต่ละภาษาควรมีความยาวไม่เกิน 15 บรรทัด

**Abstract**

This article describes a submission procedure and a format of a manuscript for the Proceeding of Annual Conference on Technology and Innovation Management. Authors are required to strictly follow the guidelines provided here; otherwise, the manuscript will be returned for the proper correction. A good abstract should have only one paragraph. Both Thai and English abstracts are required for paper written in Thai and the length of each language should not exceed 15 lines.

**1. คำนำ**

ในบทความที่เขียนจะต้องประกอบด้วยส่วนต่างๆตามลำดับดังต่อไปนี้

- ชื่อเรื่องภาษาไทย และชื่อเรื่องภาษาอังกฤษ

- ชื่อผู้เขียนบทความ และสถาบันที่อยู่อย่างละเอียด

- บทคัดย่อภาษาไทย และบทคัดย่อภาษาอังกฤษ

- เนื้อเรื่องแบ่งเป็นบทนำ เนื้อความหลักและรายละเอียดต่างๆ

- สรุป

- เอกสารอ้างอิง

- ภาคผนวก (ถ้ามี) และกิตติกรรมประกาศ (ถ้ามี)

**2. คำแนะนำในการเขียนและพิมพ์**

**2.1 คำแนะนำทั่วไป**

บทความที่จะเสนอต้องพิมพ์เป็นภาษาไทย หรือภาษาอังกฤษเท่านั้น ตามรูปแบบที่กำหนดให้นี้ ซึ่งพร้อมที่จะนำไปถ่ายเพลท เพื่อพิมพ์ออฟเซ็ตได้ทันที (Camera ready) การพิมพ์ให้พิมพ์ลงบนกระดาษ A4 โดยพิมพ์เป็นสองคอลัมน์ ขนาดของคอลัมน์เป็นไปตามที่กำหนด จะต้องพิมพ์ด้วยเครื่องพิมพ์ชนิด Laser printer ที่มีความละเอียดไม่น้อยกว่า 300 dpi. ให้พิมพ์โดยไม่เว้นบรรทัด เว้นแต่เมื่อจะขึ้นหัวข้อใหม่ให้เว้นบรรทัด 1 บรรทัด จะต้องพิมพ์ให้เต็มคอลัมน์ ก่อนที่จะขึ้นคอลัมน์ใหม่หรือขึ้นหน้าใหม่ ห้ามมิให้เว้นที่ว่างเปล่า

การจัดลำดับหัวข้อในส่วนของเนื้อเรื่องให้ใช้เลขกำกับโดยให้บทนำเป็นหัวข้อหมายเลข 1 และหากมีการแบ่งหัวข้อย่อย ก็ให้ใช้เลขระบบทศนิยมกำกับหัวข้อย่อย เช่น 1.1 เป็นต้น ให้ใส่เลขหน้าด้วยดินสอ ไว้ที่มุมขวาบนของกระดาษทุกแผ่น

**2.2 ขนาดตัวอักษรและการเว้นระยะ**

จะต้องพิมพ์บทความภาษาไทยและภาษาอังกฤษ ด้วยตัวอักษรรูปแบบ “Angsana New” เท่านั้น เพื่อให้ขนาดของตัวอักษรทั้งสองภาษามีขนาดเท่ากัน โดยมีรายละเอียดและข้อแนะนำดังนี้

* ชื่อเรื่องบทความให้ใช้ตัวอักษรแบบหนาเบอร์ 16 ชื่อผู้เขียนให้ใช้ตัวอักษรแบบหนาเบอร์ 14 ส่วนชื่อสถาบันให้ใช้ตัวอักษรเบอร์ 14
* ชื่อหัวข้อใหญ่ให้ใช้ตัวอักษรแบบหนาเบอร์ 15 และชื่อหัวย่อยให้ใช้ตัวอักษรแบบหนาเบอร์ 14 ส่วนบทคัดย่อและเนื้อความต่างๆ ให้ใช้ตัวอักษรเบอร์ 14 การเว้นระยะบรรทัดห่างในแนวตั้ง ให้เป็นแบบ Single space และให้จัดเนื้อเรื่องในแต่ละบรรทัดเรียงชิดซ้ายและขวาอย่างสวยงาม

**2.3 ชื่อเรื่อง ชื่อผู้แต่ง และชื่อหัวข้อ**

การพิมพ์ชื่อเรื่อง ให้วางตำแหน่งตรงกลางหน้ากระดาษ แบบคอลัมน์เดี่ยว เริ่มจากชื่อเรื่องภาษาไทย ขึ้นบรรทัดใหม่เป็นชื่อเรื่องภาษาอังกฤษ ชื่อผู้เขียนและสถาบันให้พิมพ์ไว้ใต้ชื่อเรื่อง โดยระบุที่อยู่ หมายเลขโทรศัพท์ของที่ทำงานอย่างละเอียด หากมีหมายเลขโทรสารหรือ E-Mail ให้ระบุด้วย ไม่ต้องระบุหรือแสดงตำแหน่งวิชาการหรือสถานะของนิสิต นักศึกษาใดๆ ทั้งสิ้น ชื่อหัวข้อและหัวข้อย่อยต่างๆ ให้วางตำแหน่งชิดขอบซ้าย

**2.4 การจัดทำรูปภาพ**

รูปภาพ จะต้องมีความกว้างไม่เกินขนาดของหนึ่งคอลัมน์ หรือในกรณีจำเป็นจริงๆ เพื่อรักษารายละเอียดในภาพ อาจยอมให้มีความกว้างได้เต็มหน้ากระดาษ

* ตัวอักษรทั้งหมดในรูปภาพ จะต้องมีขนาดใหญ่เพียงพอที่จะสามารถอ่านได้สะดวก โดยมาตรฐานจะต้องไม่เล็กกว่าตัวอักษรในเนื้อเรื่อง บทความใดที่ตัวอักษรเล็กจนอ่านไม่ออก จะถูกส่งคืนเพื่อแก้ไขให้ถูกต้องต่อไป
* รูปภาพทุกภาพจะต้องมีหมายเลข และคำบรรยายกำกับใต้ภาพ หมายเลขกำกับและคำบรรยายนี้รวมกันแล้วควรมีความยาวไม่เกิน 2 บรรทัด
* คำบรรยายใต้ภาพ (Figure captions) ห้ามใช้คำว่า “แสดง” เช่น ห้ามเขียนว่า “รูปที่ 1 แสดงความสัมพันธ์ระหว่าง..................” ที่ถูกต้องควรเป็น “รูปที่ 1 ความสัมพันธ์ระหว่าง.........”
* รูปภาพลายเส้นจะต้องเป็นเส้นหมึกดำ ส่วนรูปภาพถ่ายควรเป็นภาพขาวดำที่มีความคมชัด รูปสีอนุโลมให้ได้ ส่วนรูปภาพควรจะมีรายละเอียดเท่าที่จำเป็นเท่านั้น เพื่อความสวยงามจะต้องเว้นบรรทัดเหนือรูปภาพ 1 บรรทัด และเว้นบรรทัดใต้รูปภาพ 1 บรรทัด



**รูปที่ 1**  คำอธิบายชื่อรูปหรือภาพถ่ายทั่วไป โดยรูปและภาพถ่ายที่นำมาแสดงต้องมีความชัดเจน

**2.5 การจัดทำตาราง**

ตัวอักษรในตารางจะต้องไม่เล็กกว่าตัวอักษรในเนื้อเรื่อง ควรตีเส้นกรอบตารางด้วยหมึกดำให้ชัดเจน ตารางทุกตารางจะต้องมีหมายเลข และคำบรรยายกำกับเหนือตาราง หมายเลขกำกับและคำบรรยายนี้รวมกันแล้วจะต้องมีความยาวไม่เกิน 2 บรรทัด คำบรรยายเหนือตาราง ห้ามใช้คำ “แสดง” เช่น ห้ามเขียนว่า “ตารางที่ 1 แสดงความสัมพันธ์ระหว่าง......” ที่ถูกต้องคือ “ตารางที่ 1 ความสัมพันธ์ระหว่าง.......” เพื่อความสวยงามจะต้องเว้นบรรทัดเหนือคำบรรยายตาราง 1 บรรทัด และเว้นบรรทัดใต้คำบรรยายตาราง 1 บรรทัด

**ตารางที่ 1** คุณสมบัติของทรายที่นำมาใช้ในการทดสอบ

|  |  |
| --- | --- |
| Type | Silica sand |
| Specific gravity, Gs  | 2.644 |
| D50 (mm) | 0.235 |

**2.6 การเขียนสมการ**

สมการทุกสมการจะต้องใช้ Microsoft Equation Editor พิมพ์เท่านั้น โดยมีหมายเลขกำกับอยู่ภายในวงเล็บ และเรียงตามลำดับที่ถูกต้อง ตำแหน่งของหมายเลขสมการจะต้องอยู่ชิดขอบขวาของคอลัมน์ เว้นหนึ่งบรรทัดก่อนเขียนสมการ และเว้นหนึ่งบรรทัดหลังเขียนสมการ จัดให้สมการอยู่ตรงกลางคอลัมน์ดังตัวอย่างดังนี้

 *A + B = C*  (1)

**2.7 การอ้างอิงและเอกสารอ้างอิง**

การอ้างอิงในบทความ ให้ใช้เครื่องหมายวงเล็บเหลี่ยม เช่น [1] *จะต้องเรียงลำดับหมายเลขอ้างอิง* จากหมายเลขน้อยไปสู่หมายเลขมากให้ถูกต้อง

* การอ้างอิงหมายเลขให้ใช้รูปแบบดังนี้ [1-2] ไม่ควรใช้รูปแบบลักษณะนี้ [1,2,3,4,5]โดยต้องระบุชื่อบทความที่อ้างอิงให้ชัดเจน
* จัดการอ้างอิงให้อยู่ในแนวตรง ตามตัวอย่างโดยเว้นระยะจากขอบซ้ายให้ตรงกันทุกรายการอ้างอิง เพื่อเป็นการเพิ่มคุณภาพให้กับบทความที่ท่านกำลังเขียน และขณะเดียวกันเป็นการประกาศเกียรติคุณให้กับแหล่งอ้างอิง จึงควรมีมารยาทที่ดีในการอ้างอิงให้ครบถ้วน

**2.8 ความยาวของบทความ**

เมื่อรวมทุกส่วนแล้ว บทความทั่วไปไม่ควรมีความยาวเกิน 8 หน้ากระดาษ A4 ส่วนบทความรับเชิญมีความยาวไม่เกิน 12 หน้า

**3. สำหรับบทความภาษาอังกฤษ**

ผู้พิมพ์บทความ กรุณาดูคำแนะนำวิธีการพิมพ์บทความภาษาอังกฤษที่แนบมาด้วย บทความภาษาอังกฤษทั้งหมด ชื่อเรื่อง ชื่อผู้เขียน และสถาบันให้เขียนเฉพาะภาษาอังกฤษเท่านั้น

**4. การส่งบทความ**

บทความแต่ละเรื่อง จะต้องส่งต้นฉบับจำนวน 1 ชุดและสำเนาบทความที่ชัดเจนอีก 3 ชุด โดยส่งมาที่ “คณะกรรมการพิจารณาบทความ” วิทยาลัยนวัตกรรม มหาวิทยาลัยธรรมศาสตร์ เลขที่ 2 ถนนพระจันทร์ พระนคร กรุงเทพฯ 10200

**5. สรุป**

ผู้เขียนบทความ กรุณาตรวจสอบบทความอย่างรอบคอบโดยใช้เวลาอย่างเพียงพอ ก่อนส่งให้คณะกรรมการพิจารณาจะทำให้บทความของท่านผ่านการพิจารณาได้ง่าย และรวดเร็วขึ้น

**6. กิตติกรรมประกาศ**

ขอขอบคุณผู้เขียนบทความทุกท่าน ที่ให้ความร่วมมือรักษาระเบียบการเขียนบทความอย่างเคร่งครัด

**เอกสารอ้างอิง**

 [1] K.Kimura, “An Mos Four-quadrant Analog Multipliers Based on the Multitail Technique Using a Quaditial Cell as a Multiplier Core” IEEE Transaction on Circuits and Systems, Vol. 42, 1995, pp.448-454

[2] F. Zhuang and F.D.Galiana, “Unit Commitment by Simulated Annealing”, IEEE Transaction and Power System, Vol.5, No.1, Feb. 1990, pp. 311-318